[{"text_idx": "#000000", "text": "Dathlu diwylliant Cymru trwy gerddoriaeth"}, {"text_idx": "#000001", "text": "Mae cerddoriaeth yn rhan annatod o ddiwylliant Cymru, y cyfeirir ati\u2019n hanesyddol fel \u2018Gwlad y Ga\u0302n\u2019."}, {"text_idx": "#000002", "text": "Mae\u2019r berthynas hon a\u0302 cherddoriaeth yr un mor gryf heddiw, gyda Chaerdydd yn cael ei phennu\u2019n \u2018Ddinas Gerdd\u2019 yn ddiweddar, ac yn un o\u2019r dinasoedd cyntaf yn y byd i sefydlu strategaeth swyddogol ar gyfer meithrin ei hecosystem gerddorol drwy ddatblygu trefol."}, {"text_idx": "#000003", "text": "Hefyd, mae cerddoriaeth Gymraeg yn cael ei chydnabod fwyfwy, yng Nghymru ac o amgylch y byd. Yn 2018, \u2018Gwenwyn\u2019 gan y ddeuawd roc Alffa oedd y ga\u0302n Gymraeg gyntaf i gael ei chwarae mwy na miliwn o weithiau ar Spotify, ac yn ddiweddar, enillodd y record Gymraeg \u2018Y Dydd Olaf\u2019 a ryddhawyd gan Gwenno yn 2014 ac a gafodd glod gan yr adolygwyr, y Wobr Gerddoriaeth Gymreig."}, {"text_idx": "#000004", "text": "Wedi\u2019i greu gan y cyflwynydd a\u2019r darlledwr Huw Stephens yn 2013, mae Dydd Miwsig Cymru\u2019n dathlu cerddorion Cymraeg. Yn ogystal a\u0302\u2019r digwyddiadau blynyddol yng Nghaerdydd, caiff digwyddiadau sy\u2019n gysylltiedig a\u0302 Dydd Miwsig Cymru eu cynnal ar draws y byd."}, {"text_idx": "#000005", "text": "Mae Cymru\u2019n gartref i amrywiaeth o fusnesau cerddoriaeth ar hyn o bryd, a Chaerdydd yn boethfan neilltuol."}, {"text_idx": "#000006", "text": "Mae\u2019r map yn dangos gwasgariad y cwmni\u0308au a gofrestrwyd o dan \u2018Gweithgareddau recordio sain a chyhoeddi cerddoriaeth\u2019 a \u2018Manwerthu recordiadau cerddorol a fideo mewn siopau arbenigol\u2019. Mae fersiwn ryngweithiol o\u2019r map ar gael. Cysylltwch a\u0302 ni os oes angen y wybodaeth hon arnoch mewn fformat hygyrch."}, {"text_idx": "#000007", "text": "Dros y blynyddoedd diwethaf, cafwyd twf yn nifer y cwmni\u0308au cerddoriaeth yng Nghymru, fel y gwelir ar y gofrestr cwmni\u0308au. O\u2019r cwmni\u0308au byw ar y gofrestr, corfforwyd 5 yn 2009 fel \u2018gweithgareddau recordio sain a chyhoeddi cerddoriaeth\u2019, o gymharu a\u0302 23 yn 2017, 31 yn 2018 a 46 yn 2019. Caiff hyn ei adlewyrchu gan nifer y cwmni\u0308au a gorfforwyd fel rhai \u2018Manwerthu recordiadau cerddorol a fideo mewn siopau arbenigol\u2019, lle cafodd 1 ei gorffori yn 2009, o gymharu a\u0302 4 yn 2017 a 7 yr un yn 2018 a 2019."}, {"text_idx": "#000008", "text": "Mae\u2019r siart hwn yn dangos nifer y cwmni\u0308au a gofrestrwyd fel rhai \u2018gweithgareddau recordio sain a chyhoeddi cerddoriaeth\u2019 a \u2018manwerthu recordiadau cerddorol a fideo mewn siopau arbenigol\u2019 yn o\u0302l y blwyddyn corffori. Cysylltwch a\u0302 ni os oes angen y wybodaeth hon arnoch mewn fformat hygyrch."}, {"text_idx": "#000009", "text": "Er, yn anffodus, y cafodd rhai cwmni\u0308au eu diddymu, fel Catapult 100% Vinyl yng Nghaerdydd, a fu\u2019n masnachu am 17 o flynyddoedd (cafodd deyrngedau di-ri gan ei gwsmeriaid pan gaeodd), mae nifer y cwmni\u0308au cerddoriaeth Cymraeg yn gyffredinol a ddiddymwyd dros yr un cyfnod yn gymharol isel. Er enghraifft, dim ond 7 cwmni manwerthu cerddoriaeth a ddiddymwyd yng Nghymru dros y chwe blynedd ddiwethaf, o gymharu a\u0302\u2019r 20 a sefydlwyd yn yr un cyfnod."}, {"text_idx": "#000010", "text": "Nid yw hyn yn wir mewn rhannau eraill o\u2019r Deyrnas Unedig; cafwyd naid fawr yn nifer y diddymiadau yn Lloegr yn 2019 (o 54 yn 2018 i 106 yn 2019)."}, {"text_idx": "#000011", "text": "Spillers Records sydd yn Ardal Morgan, Caerdydd. Agorodd Spillers ei ddrysau am y tro cyntaf yn y Queens Arcade yn 1894, felly hon yw\u2019r siop recordiau hynaf yn y byd. Ei arbenigedd yn wreiddiol oedd ffonograffau, silindrau ffonograff cwyr a disgiau ffonograff sielac."}, {"text_idx": "#000012", "text": "Nid yw oes hir Spillers wedi bod heb ei drafferthion, fodd bynnag. Yn 2006, roedd dyfodol y siop eiconig dan fygythiad oherwydd bod costau rhent yn codi, ond diolch yn rhannol i ymgyrch leol a ddenodd gefnogaeth gan artistiaid byd-eang fel Bob Dylan, Bruce Springsteen, Justin Timberlake, Beyonce a\u2019r Manic Street Preachers, cafodd y siop ei hachub."}, {"text_idx": "#000013", "text": "Wedi\u2019i sefydlu yng Nghaerdydd yn 1969, mae Recordiau Sain wedi chwarae rhan allweddol yn y broses o adfywio cerddoriaeth werin Gymraeg, ac mae\u2019n dal i gynhyrchu a hyrwyddo cerddoriaeth Gymraeg ar draws amrywiaeth o genres. Mae Recordiau Sain hefyd wedi datblygu Apton, gwasanaeth ffrydio pwrpasol ar gyfer cerddoriaeth o labeli Cymraeg."}, {"text_idx": "#000014", "text": "Buom yn siarad a\u0302 Dafydd Roberts, Prif Weithredwr Recordiau Sain, a soniodd am ffyniant cerddoriaeth yng Nghymru, a\u2019r cyfleoedd unigryw i gerddoriaeth Gymraeg a gynigir gan fod cerddoriaeth ar gael ar lein, gan nodi:"}, {"text_idx": "#000015", "text": "Mae\u2019r sin yng Nghymru wastad wedi bod yn un ffyniannus iawn, ond gyda cherddoriaeth o Gymru, a cherddoriaeth Gymraeg yn benodol, ar gael ar y platfformau ffrydio, mae ei phroffil wedi gwella yn ddiweddar."}, {"text_idx": "#000016", "text": "Soniodd Roberts am natur unigryw y sin gerddoriaeth Gymraeg a\u2019i gwreiddiau yn niwylliant Cymru."}, {"text_idx": "#000018", "text": "Mae\u2019r bandiau mwy gwerinol eu naws neu sydd a\u0302 chanwr-gyfansoddwr, neu\u2019r rhai \u2018Cerddoriaeth Byd\u2019 yn defnyddio diwylliant Cymru\u2019n fwy helaeth, ond mae croesi ffiniau\u2019r genres yn digwydd o hyd. Mae\u2019n gyffredin i weld aelodau o fandiau roc enwog yn cystadlu mewn cystadleuaeth corau neu gerdd dant yn yr Eisteddfod."}, {"text_idx": "#000019", "text": "Gall fod yn her i gerddorion Cymraeg ennill y blaen wrth gystadlu a\u0302 chynifer o artistiaid eraill, ond mae natur unigryw cerddoriaeth Gymraeg, a\u2019r diddordeb cynyddol yn fyd-eang mewn cerddoriaeth byd \u2013 yn enwedig ymysg pobl ifanc, yn rhoi mantais bosibl iddi."}, {"text_idx": "#000020", "text": "Mae hi wastad yn fwy anodd i fandiau indie/roc Cymraeg dorri trwodd gan eu bod yn cystadlu yn erbyn un o\u2019r sinau cryfaf yn y byd yn Llundain. Mae\u2019n llawer haws i allforio cerddoriaeth Gymraeg sy\u2019n seiliedig ar ddiwylliant Cymru am fod ganddi bwynt gwerthu unigryw, ac mae\u2019r diddordeb mewn \u2018Cerddoriaeth Byd\u2019 yn tyfu\u2019n fyd-eang."}, {"text_idx": "#000021", "text": "Mae cwmni\u0308au fel Recordiau Sain yn dal i chwarae rhan bwysig mewn dathlu diwylliant Cymru - rhan amhrisiadwy o ddiwylliant y Deyrnas Unedig a gweddill y byd."}, {"text_idx": "#000022", "text": "I gael mwy o wybodaeth ynghylch Dydd Miwsig Cymru ac am sut i gymryd rhan, ewch i'r wefan neu gallwch wrando ar y rhestr chwarae."}, {"text_idx": "#000023", "text": "Our colleagues blog about themselves and their work, our services and the information we hold on the Companies House register."}, {"text_idx": "#000024", "text": "We also invite guest bloggers who have an interest in UK companies and business advice."}, {"text_idx": "#000026", "text": "Read a variety of stories bringing the data on the Companies House register to life."}, {"text_idx": "#000027", "text": "Supporting working families to achieve their own work-life balance\nHow leading football finance expert Kieran Maguire uses Companies House data\nWorking together to build an inclusive culture at Companies House"}, {"text_idx": "#000030", "text": "Sign up and manage updates"}]